ไอโฟน 5 เปิดตัวตลาดสมาร์ตโฟนเดือด
และแล้วไอโฟน 5 ก็เปิดตัวไปเรียบร้อยแล้ว โดยสิ่งที่ ทิม คุก ผู้สืบทอดตำแหน่งซีอีโอ ต่อจากศาสดา สตีฟ จ็อบส์
20 ก.ย. 2555

โดย...พรหมเมศร์ ศิริสุขวัฒนานนท์
และแล้วไอโฟน 5 ก็เปิดตัวไปเรียบร้อยแล้ว โดยสิ่งที่ ทิม คุก ผู้สืบทอดตำแหน่งซีอีโอ ต่อจากศาสดา สตีฟ จ็อบส์ ของแอปเปิลพยายามทำอยู่ คือ การสร้างอีโคซิสเต็มของแอปเปิลให้เป็นรูปเป็นร่างชัดเจนต่อหน้าสาธารณชนมากขึ้นเรื่อยๆ 
ถ้าถามว่าอีโคซิสเต็ม ดังกล่าวจะมีผลต่อตลาดสมาร์ตโฟนอย่างไร และใครจะเป็นคนที่ต้องยอมควักเงินในกระเป๋าซื้อไอโฟน 5 ควรต้องซื้อหรือไม่ และสำคัญที่สุดคือ ไอโฟน 5 จะมีผลกระทบต่อตลาดสมาร์ตโฟนทั่วโลกและในประเทศไทยอย่างไร
อันดับแรก ต้องบอกก่อนเลยว่า คนไทยที่ต้องการได้ไอโฟน 5 มาเป็นเจ้าของในบัดดล ต้องตรงไปที่ห้างมาบุญครอง เพราะตอนนี้เปิดให้จองกันเรียบร้อยแล้ว เพียงแต่เป็นเครื่องหิ้วเข้ามาจากฮ่องกง โดยราคาเฉลี่ยอยู่ที่ประมาณ 3.5 หมื่นบาท สำหรับรุ่น 16 กิกะไบต์ 3.9 หมื่นบาท สำหรับ 32 กิกะไบต์ และ 4.3 หมื่นบาท สำหรับ 64 กิกะไบต์ โดยเครื่องดังกล่าวสามารถเปิดใช้งานได้ทันทีไม่ติดล็อกใดๆ ทั้งสิ้น และเชื่อว่าคงมีสาวกแอปเปิลหลายคนที่ไปจองกันเรียบร้อยแล้ว และอีกหลายคนยังรอดูท่าทีอยู่ แต่ที่แน่ๆ สุดสัปดาห์นี้น่าจะได้เห็นของล็อตแรกเข้าไทยแล้ว
ย้อนกลับมาถามว่า ไอโฟน 5 น่าซื้อหรือไม่ คำตอบ คือ ใครที่เป็นสาวกแอปเปิลตัวจริง เคยใช้ไอโฟนมาแล้วรับรองว่าไม่พลาดที่จะซื้อแน่นอน แต่แนะนำว่าคนที่ใช้ไอโฟนรุ่นต่ำกว่า 4 เอส หรือพูดง่ายๆ คือรุ่นตั้งแต่ 4 ลงไป สมควรเปลี่ยนมาใช้ไอโฟน 5 ได้ด้วยปัจจัยว่า ตัวเครื่องที่ใช้มานานถึงเวลาเปลี่ยนแล้ว ขณะที่คนที่เพิ่งซื้อ 4 เอส ไป ถ้ายังไม่อยากเสียเงินเร็วจนเกินไป ก็อดทนรอต่อไปอีกสักระยะ
บางคนอาจจะบอกว่า คุณลักษณะหรือสเปกของไอโฟน 5 ไม่ว้าว....เท่าที่ควร เพราะหน้าจอใหญ่ขึ้นเพียงเล็กน้อย ไม่ได้สร้างความแตกต่างจากรุ่นเดิมเท่าใดนัก ยิ่งคนที่ใช้ 4 เอส สเปกอื่นๆ ก็ถือว่าธรรมดา แต่สำหรับคนที่ใช้รุ่น 4 ลงไป ผู้ใช้จะได้รับประสบการณ์ใหม่จากบริการต่างๆ ที่แอปเปิลเป็นคนสร้างขึ้น สิ่งเหล่านั้นเรียกว่า อีโคซิสเต็มที่แอปเปิลกำลังสร้าง เช่น แผนที่ คลาวด์สตอเรจ ไอทูนส์ และสิริ หากจะว่าไปแล้ว คนที่ตัดสินใจซื้อแอปเปิล แทบทุกคนไม่ได้สนใจสเปกอยู่แล้ว หากแต่ซื้อเพราะความเป็นแอปเปิลนั่นเอง ดังนั้นการตัดสินใจซื้อไอโฟน 5 จึงเปรียบเสมือนการยกระดับการใช้งานอีโคซิสเต็มให้กับกลุ่มสาวกแอปเปิล ให้มีความคุ้นเคยกับการใช้งาน สร้างฐานลูกค้าในระยะยาวอย่างชัดเจน ให้ผู้ใช้เปลี่ยนอุปกรณ์ทุกอย่างรอบตัว ทั้งคอมพิวเตอร์ แท็บเล็ต และสมาร์ตโฟน อาจรวมถึงอุปกรณ์อื่นๆ ในบ้านมาเป็นแอปเปิลให้หมด
กลยุทธ์ของแอปเปิล คือ การสร้างอีโคซิสเต็มของตัวเองขึ้นมา จะซื้ออะไรไม่ต้องดูสเปกให้มากเรื่อง เพราะได้จัดสรรตัวเครื่องและบริการไว้อย่างเหมาะสมแล้ว
คู่แข่งอีกด้านหนึ่ง แน่นอนว่า คือ กูเกิล เจ้าของระบบปฏิบัติการแอนดรอยด์ ถ้าชี้ให้ชัดบอกได้เลยว่า ส่วนใหญ่ของคนที่ใช้แอนดรอยด์มีโอกาสน้อยมากที่จะย้ายไปใช้งานแอปเปิล เพราะคนซื้อแอนดรอยด์พัฒนามาจากกลุ่มคนใช้คอมพิวเตอร์ที่ชื่นชอบสเปกเครื่องสูงๆ แรงๆ อีกทั้งชื่นชอบความอิสระ ไม่ชอบการผูกมัด หรือขั้นตอนที่ยุ่งยาก ซึ่งจะพบได้มากในอุปกรณ์ของแอปเปิล ดังนั้นแอนดรอยด์จึงจับมือกับผู้ผลิตอุปกรณ์สมาร์ตดีไวซ์รายหลักของโลกอย่างซัมซุง ซึ่งมีโรงงานเป็นของตัวเอง มีผลิตภัณฑ์ที่หลากหลายและพร้อมจะจัดสเปกขั้นเทพออกมาสู่ตลาด และได้ทำให้ซัมซุงกับแอนดรอยด์กลายเป็นพันธมิตรที่พิชิตตลาดอุปกรณ์พกพาได้ในที่สุด
ดังนั้นจึงไม่น่าแปลกใจเลยที่จะมีข่าวลือออกมาตลอดว่า ซัมซุงจะเปิดตัว กาแล็คซี่ เอส4 ที่สเปกเทพยิ่งกว่า เอส3 ออกมาสู่ตลาดในเร็วๆ นี้
ต้องยอมรับว่า ความสำเร็จของแอนดรอยด์ มีซัมซุงเป็นปัจจัยสำคัญ และหากถามถึงอีโคซิสเต็มในฟากของแอนดรอยด์แล้ว ต้องบอกว่าไม่น้อยหน้า เพราะกูเกิลเข็นบริการออกมามากมายจนแทบล้นตลาด เช่น จีเมล กูเกิลไดรฟ์ กูเกิลเอิร์ท กูเกิลดอคส์ เป็นต้น ทุกบริการมีความเชื่อมโยงถึงกันหมด และใช้ระบบล็อกอินที่ง่ายที่สุดคือ ใช้ชื่อบัญชีจีเมลเข้าได้หมดทุกบริการ โดยที่กูเกิลไม่สนใจด้วยว่าบริการไหนจะสำเร็จบริการจะซบเซา อาศัยความขยันจัดทุกสิ่งทุกอย่างออกมา และที่สำคัญ คือ บันเดิลทุกอย่างไปกับแอนดรอยด์ ขอแค่ใช้อุปกรณ์พกพาที่ใช้ระบบแอนดรอยด์อยู่ แอพพลิเคชันจากกูเกิลแทบทุกตัวจะอยู่บนในมือพร้อมใช้ทันที และมีข่าวด้วยว่ากูเกิลยังอยู่ระหว่างการพัฒนาระบบปฏิบัติการบนคอมพิวเตอร์ ที่จะออกมาชนกับวินโดวส์ของไมโครซอฟท์อีกด้วย
กลยุทธ์ของกูเกิลแอนดรอยด์ คือการสร้างอีโคซิสเต็มส์ ผนวกด้วยพันธมิตรที่สร้างสรรค์อุปกรณ์สเปกเทพๆ ออกมาทำตลาด
หากถามถึงตัวสอดแทรกที่น่าสนใจในเวลานี้ ไมโครซอฟท์ที่กำลังจะเปิดตัววินโดวส์ 8 อย่างเป็นทางการ เป็นคู่แข่งที่น่าสนใจ ค่ายมือถือแบรนด์ต่างๆ กำลังจับตามองว่า วินโดวส์ 8 ซึ่งสามารถทำงานได้ทั้งบนคอมพิวเตอร์ แท็บเล็ต และสมาร์ตโฟน จะสามารถกลับมาตีตลาดได้หรือไม่ แต่ที่แน่ๆ คือ ยังมีคนใช้งานวินโดวส์โมบายอยู่ โดยเฉพาะลูกค้าองค์กร นี่คืออีโคซิสเต็มของไมโครซอฟท์ เมื่อผนวกกับบริการที่คนคุ้นเคยกันดีอยู่แล้ว เช่น ฮอตเมล ออฟฟิศ 365 อาจกลายเป็นผู้เล่นที่น่ากลัวในตลาดได้เช่นกัน
เพียงแต่ปัจจัยที่ไมโครซอฟท์ต้องพิจารณาและเร่งดำเนินการ คือ การจับมือกับพันธมิตรหลัก เช่น โนเกีย เพียงพอหรือไม่ในการรุกทำตลาดเพื่อกลับมาผงาดในวงการอีกครั้ง หรือไมโครซอฟท์อาจต้องหาพันธมิตรเพิ่มเติมที่มีศักยภาพทางการแข่งขัน วิเคราะห์ดูคร่าวๆ แล้ว ต้องเป็นแบรนด์มือถือที่มีความพร้อม ทั้งเรื่องการวิจัยและพัฒนา มีโรงงานเป็นของตัวเอง เพื่อผลิตสินค้าที่มีสเปกเทพไม่แพ้ซัมซุง มาเป็นเรือธงหลักให้กับวินโดวส์ 8
ต่างคนต่างมีทางของตัวเอง จึงไม่น่าแปลกที่ศึกครั้งนี้ยังอีกยาว...
m